Arafu J

Damay janeer  lu mel ne ceeñeeri  cofeel  
- mel ne ku ñéer  cafka ga far càkku  ca teel

Ba maa ngi jànkoonte  ci xol bi aw mettiit
- wu jege njòbbaxtani  céy  jipp  jériit 

Ba xel mi jullusante  na’ak xol bi, li jib  
- xañ  na ma cëslaay  ba jamuj  naa ci lu jub  

Mel ne ñunux  ci man ci kuw maram lëjal 
- ma far di cam su wéet  di jukkat  di jëfal  

Te jàmbat ’ak junj  jeñul  jóori  cibeel 
- ma jaaxle cumbóonu  ci màndingum  cofeel

Ba jèmbraayi  rònqooñ it di car-cari 
- jàllawli  xel mi xol bi it di jér-jéri 

Fit wi ni ñugg  jokkalook  njàqare  xol
- lu sax ni ñumm  mel ne coggal  gu ñukkul 

Ba maa ngi ceeñeerlu  ci biir am jayaxaan 
- samab cës  it call  ba maa ngiiy ñeetaan  

Ma ñaxtu  ñaxtu kenn ñëwul jàpple ma
- cawarte dem njàqare ñëw jaxalsi  ma

Ba càqaral  na xol bi, jëmmi jamjamoor 
- moo ma ñëwal njold  ma jéllu kekki  joor  

jullóotu  naa ba faf ne jànjang  ca ja  ba
- ca dig njolloor  ga ba weeroo  ni Ruba 

Ma sàkku aw jaraasu  pek  jàppandiwul 
- Ñu far ma njàmbaasali  njëgg  mom jarul

Kanam gi ñëkk , ñaq, ñuqi  lëf të ma
- ma jóofu  ay jafeñ-jafeñ jàmm të ma

Mu mel ni jaani ñas  yu ñàng ñoo ma war
- te doon yu ñammasle  di jurbi  mel ne jur 

Ma aw ci ñallu  jommiteg  xel mu ñorul
- ba mel ne am njëgg  mu ag cugri  lëjal

Ma jumm-jummi  jiiñ  jamono lii ma dal 
- te xam ne moom du jag  du jéggal du jagal 

Te xam ne njàngóor  a ko gën jikko ndax it 
- njekk  da koo xamul du jekki  it jubut 

Ma daal di jàppeelu  ci lii ma xam ci moom 
- te def ko ñukk  jàpp nag ca kay boroom

Te ñukk  jëm ci moom te jòkk  nag ci jëf
- te kañ  ko, njukkal  ko te far sóobu ci lef 

Doonte ne nag njàqare fi’m ne moo ma muur
- ni njóof  di muure jaasi war ma bebb boor 

Du tee ma jéem  a muñ te xam ne rek  ngënéel
- déesu ko jox cuune  ku muñ rekk la ñeel

Te ñàkk jom  day tax a jëf ñàkk  te it
- da nay waral di jëf lu jóonu  lol jubut

Kon njegemaar  yu jekk tey joŋante
- firdawsi  cig njoggama  yal nan ci joti

Wàll:Mamoor Xam Sa Diine